…alebo práca z domu. Čo to je, sme si stručne a jasne definovali v prvej vete (snáď netreba obsiahlejšiu poučku). Niektorým z vás je možno dobre známa (najmä takým ITečkarom , či marketérom a podobným profesiám, ktorí tvoria majoritu v mojej ankete), iní ju nikdy neokúsili. Je pravda, že možnosť houm ofisu je bežnejšia v profesiách, kde je dôležitý skôr výsledok práce, ako samotný jej proces. Aké výhody a nevýhody takýto spôsob práce prináša? Na to sa pozrieme spoločne v tomto článku. Opäť na želanie! (čo už, keď som taká…zlatá :D)
Prekvapujúcim zistením pri mojom minivýskume tejto problematiky, bol nízky počet odborných výskumov. A to aj zahraničných (hlavne že výskumov o vplyve farby steny na výkon zamestnanca je nespočet). Narazila som však na článok z Forbesu, kde autor článku uvádza "hitparádu benefitov", ktoré houm ofis podľa opýtaných prináša:
- Rovnováha medzi prácou a rodinou (60%)
- Úspora benzínu (55%)
- Vyhnutie sa cestovaniu (dopr. zápcham) (47%)
- Vyššia produktivita (45%)
- Menej rozptýlenia (44%)
- Eliminovanie dlhého dochádzania do práce (44%)
- Tichšie prostredie (43%)
- Menej stresujúce prostredie (29%)
- Viac času s rodinou (29%)
- Príjemnejšie prostredie (23%)
Podľa môjho názoru by sa niektoré položky dali zlúčiť do jednej napr. tichšie, príjemnejšie menej stresujúce prostredie a celkovo menej rozptýlenia do položky vhodnejšie pracovné prostredie. Suma sumárum teda ide o faktor prostredia, nájdenie rovnováhy medzi prácou a rodinou a úsporou finančných prostriedkov a času, čo robí prácu z domu atraktívnou.
Aké nevýhody prináša práca z domu?
Okrem praktických problémov, ktoré musí človek doma riešiť (ako vhodný tichý priestor na prácu, efektívne rýchle a funkčné technológie pre výkon práce, káble po zemi, priestor na materiály) sú ale dôležité i psychologické tlaky, ktoré sa môžu pri houmofisovaní objaviť. Izolácia (tá sa týka tých, čo takto pracujú väčšinu času, nie raz mesačne), prenesenie pracovných záležitostí do posvätného priestoru domova či pocit vystúpenia z režimu a podobne. Pracovný psychológ a lektor Sandi Mann uskutočnil výskum, ktorého záver bol, že nesprávne zvládnutý houm ofis môže u zamestnancov spôsobovať pociťovanie stresu a emočných ťažkostí v porovnaní s kolegami, ktorí pracujú výhradne v kancli. Niektorí z týchto "houmworkerov" dokonca uviedli, že by sa radšej vzdali príplatkov a vrátili sa do kancelárie, kde by mohli viesť normálny pracovný život.
Neželané vplyvy, ktoré môžu pri dlhodobom pôsobení mierne narušiť psychické zdravie jedinca:
- Tendencia cítiť sa doma viac zdeprimovanie a izolovane
- Sociálny život doma je obmedzený až žiadny – nie je s kým prebrať pracovné veci, posrandovať si či len tak pokecať
- Doma trávite väčšinu času pozeraním na rovnaký nábytok rovnaké zariadenie, prakticky minimálne meníte prostredie
- Znížená chuť do práce, nižšia produktivita, strata energie
- zanedbávanie starostlivosti o seba (zovňajšok), hygienu
Tieto tvrdenia som si chcela overiť malou anketu medzi mojimi známymi, ktorí houmofisovanie odskúšali na vlastnej koži. (Nie veľmi prekvapujúco) ide o piatich mužov pôsobiacich v IT sfére, jeden sa venuje onlajn marketingu. Čítajte, čo si o práci z domu myslia oni:
Pozn. autora: Vyjadrenia sú autentické, prešli len minimálnou štylistickou a gramatickou korekciou.
ANKETA
LUKÁŠ – iOS Developer / software engineer (. .prosto IT týpek )
Výhody:
- ulievanie,
- nikto ťa neruší,
- môžeš jesť,
- flexibilný časový plán
Nevýhody:
- menej urobíš, lebo len málokedy sa dá doma dostať do takej pracovnej nálady,
- nemáš s kým riešiť pracovné problémy, ak sa vyskytnú
- často krát si pustím hudbu/ film, má to však rušivé vplyvy
Záver: tak som sa aj s kolegami zhodol, že lepšie v práci, efektívnejšie využitý čas
Preferuje: office
RADO – online marketing špecialista
Výhody:
- začneš kedy chceš,
- môžeš vydávať zvuky, aké chceš, nadávať ako chceš,
- nemusíš isť nikam na obed a objednať si ho (prípadne na odreagovanie navariť),
- keď ťa to začne štvať, zahráš si hru, skrátka si robíš všetko tak, ako to cítiš
Nevýhody:
- ak si človek, čo potrebuje motiváciu okolia, asi toho veľa neurobíš,
- môžeš zaspať, môžeš sa zdržať čítaním na internete, môže ti vypadnúť internet, prísť kamoši… skrátka strata koncentrácie.
Preferuje: Ako kedy. Teraz napríklad som na home office, ale ak mi nehoria termíny alebo sa nepotrebujem brutálne sústrediť, idem do kanclu…(efektívnejší je však podľa jeho slov doma).
TOMÁŠ (a kolegovia) – Administrator of IT applications
Výhody:
- domáce prostredie – odchod a príchod do práce trvá radovo v sekundách
- človek sa nemusí maľovať/obliekať/raňajkovať (jesť sa dá aj na home office)
- flexibilita, človek vie skombinovať krátkodobý odchod od pracovnej činnosti s pracovnými povinnosťami (príklad: doma mi majstri robia prerábku chodníku, raz za 2 hodinky ich na 10 min. idem skontrolovať a povzbudiť – nemusím tak odchádzať z práce, ktorá môže byť pár kilometrov ďaleko, ale sadnem za PC a pracujem ďalej)
- niektorí jedinci majú pocit vyššej/zvýšenej pohotovosti ( lebo nechcú prísť o home office, ak by niečo dobabrali počas pracovného času)
Nevýhody:
- rýchlosť informácii – nestačí zakričať cez poloprázdny open office, že ako sa volá to a to, prípadne kde nájdem to a to, musím telefonovať, písať emaily a čakať na odpoveď
- réžia na prevádzku – vlastná elektrika, teplo, káva – banality, ale ide to do peňazí
- rýchlejšie rozptýlenie
- pri telekonferenciách môžu zákazníci počuť zvuky v pozadí (plač detí, počet prejazdov električky či štekajúceho psa)
- úplne najhoršie – rodinný príslušníci – "Čo si spravil za cely deň? To si nemohol umyť tie riady? Povysávať? Ísť nakúpiť? Veď si bol doma." ..ostatní si neuvedomujú, že vy ste v práci a máte pracovať.
Preferujú: Office
JAKUB- IT Lead Engineer
Výhody:
- Pohodlné oblečenie (tepláky).
- Možnosť pracovať, kde chcem- posteľ, gauč, stôl, kaviareň, dokonca aj z inej krajiny (prakticky všade, kde je net)
- Viem si navariť, vyprať, upratať popri práci.
- V pozadí mi môže ísť film alebo hučať hudba.
Nevýhody:
- Izolácia od ľudí
- Ak sa niečo po..rie, tak nemám sa s kým reálne porozprávať o probléme
- Ponorková choroba po čase
- Antisociálne správanie – samomluva
- Po čase začne chýbať pracovná morálka
Preferuje: office
MARTIN- IT service manager
Sprvoti som vnímal homofis veľmi pozitívne:
- voľnejšie tempo, sám si určoval, čo a kedy urobím
- pri práci ma nikto nerušil a nikto sa nechcel rozprávať (úprimne, častokrát som urobil viac doma, ako v práci, veľký posun mojich projektov nastal v prostredí domácom)
- navyše, dalo sa pozerať porno, to je tiež super
- strava- ješ celý deň, chrumeš niečo v teplákoch
- fajny život jaskynného samca, čo robí love na svoj život z pohodlia jaskyne
…ale po rokoch už hejtím homofis:
- doma je nuda, vkuse dajaká úloha domáco-pracovná – tu utri, tu povysávaj, tu ulož, odnes a prines z pivnice, choď ku babke, mame a ocovi a všetci okolo teba si myslia, že ty vlastne nie si v práci, ale tí ľudia v práci zasa rátaju s tebou, že si v práci, čiže výsledok je taký, že si vlastne v dvoch prácach súčasne, potom sa práca, čo máš doma ukáže vlastne ako tá náročnejšia a vyberieš si radšej príjemné posedenie v kancli s ľuďmi a kávou, cigou, srandy, rôzne pranky
Záver: Homofis je dobrý výchovný nástroj, ako keby ťa v Turecku oklamali a kúpiš si bundu, čo ne a ne sa do nej fajne zmestiť, a začne ťa tlačiť všade a vyhŕňa sa a potíš sa v nej, proste si povieš, že to je blbosť a radšej sa vrátiš ku svojej ošumelej šušťačke. Turecké bundy sú pre neskúsených pracovníkov, čo potrebujú dostať facku od života a uvedomiť si, aké krásne je pracovať s ľuďmi na niečom spoločne, v teame a byt súčasťou nejakej skupiny a mať "fame". Možno matky a otcovia na to pozerajú inak, je to možné.
Preferuje : office
Z tejto ankety vyplýva , že hlavnou výhodou houmofisovania z pohľadu týchto švárnych mládencov je istá sloboda, ktorý tento štýl práce ponúka (začnem kedy chcem, robím ako chcem , mám na sebe, čo chcem, vyzerám ako chcem, jem, kedy chcem a pod.), pokoj (nikto ma neruší, nikto na mňa nerozpráva, tichšie prostredie, súkromie) a v neposlednom rade úspora času (stačí zapnúť notbuk, nie je potrebné dochádzať do práce).
K nevýhodám (ktoré podľa všetkého prevážili nad výhodami) radia nižšiu produktivitu (ktorá je ovplyvňovaná práve vyššie spomínanou slobodou, nízkou mierou kontroly a rušivými vplyvmi z okolia alebo prosto "ulievaním sa", čo si tu budeme nahovárať) , taktiež problém izolácie (len sa potvrdzuje, že sme tvory sociálne a združujúce sa s ostatnými) s čím súvisí i neefektívna komunikácia s kolegami či nadriadenými (ak potrebujú radu alebo len pokecať, na odpoveď sa čaká dlhšie).
Pravda je taká, že väčšina opýtaných preferuje starý dobrý spôsob práce z kancelárie. Nie je náhoda, že domáci a pracovný život oddávna prebiehal, v súčasnosti z veľkej časti prebieha a i v budúcnosti by mal prebiehať separovane (oddelene). V záujme zachovania si psychického zdravia. Takže, ak uvažujete nad houm ofisom, zvážte si všetky plusy a mínusy.
Raz za čas však zrejme nezaškodí vstať do práce podľa vlastného uváženia, vyhnúť sa cestovaniu plným busom s bonusom hodinového státia v zápche, na jeden deň zabudnúť na osobnú hygienu a výber fensy oblečka, v ktorom (ne)pohodlne strávite celý deň v kancli, kde ste rušení –najmä v oupenspejsoch- ostatnými prítomnými a v pohodlí a súkromí vlastného domova, užívať si slobodné vykonávanie pracovných úloh (ak v ňom teda nie sú stále niečo vyžadujúci partneri a partnerky či pobehujúce deti).
Houmofisovaniu zdar!
P.S -chlapci diki za spoluprácu ! 🙂
Zdroje:
Homeworking — guidance for employers and employees on health and safety, free publication HSE Books
Paton, Nic, Home sweet home? Occupational Health. May2004, Vol. 56 Issue 5, p14-16. 3p. 3 Color Photographs.
Kristina Dems. Psychological Effects of Working from Home. 2010.
forbes.com /Top 10 BENEFITS OF WORKING FROM HOME (SURVEY RESULTS)[/vc_column_text][/vc_column][/vc_row]